kardosdrur/scandi-wiki huggingface dataset:
Gjedsergaard

Gjedsergaard opstod efter en auktion i 1766 af krongods på sydspidsen af Falster. Gården ligger i Skelby Sogn, Falsters Sønder Herred, Maribo Amt, Guldborgsund Kommune. Hovedbygningen er opført i 1767 og ombygget i 1872.

Gjedsergaard Gods er på 1173 hektar med Friisenfeldt, Ludvigsgave, Holmegård og Bøtøgård

Ejere af Gjedsergaard 

 (1664-1766) Kronen
 (1766-1773) Gustav Frederik greve Holck-Winterfeldt
 (1773-1781) Niels Frederiksen Amager
 (1781-1784) Niels Frederiksen Amagers dødsbo
 (1784-1789) Jakob Melsing / Johan Christian Friis
 (1789-1811) Johan Christian Friis
 (1811-1847) Christian Frederik Friis
 (1847-1888) Edward Tesdorpf
 (1888-1929) Adolph Valdemar Tesdorpf
 (1929-1940) Agnete Brun gift Tesdorpf
 (1940-1964) Axel Valdemar Tesdorpf
 (1964-2002) Ida Merete Emmy Tesdorpf gift Unsgaard
 (2002-2006) Ida Merete Emmy Tesdorpf gift Unsgaard / Iver Alex Tesdorpf Unsgaard
 (2006-2008) Boet Efter Ida Merete Emmy Tesdorpf gift Unsgaard / Iver Alex Tesdorpf Unsgaard
 (2008-) Iver Alex Tesdorpf Unsgaard

Ekstern henvisninger 
 Gedsergaard - fra Dansk Center for Herregårdsforskning

Kilder 
 J.P. Trap: Danmark 5.udgave, Kraks Landbrug

Herregårde i Guldborgsund Kommune
Herregårde i Maribo Amt
Fredede slotte og herregårde i Danmark
Public Address

Public Address eller bare PA er en betegnelse for store lydanlæg, der formidler lyden ud til mange mennesker. Normalt drejer det sig om information, dvs. tale, og det kræver ikke nær så stor lydkvalitet som musik. Et frekvensområde fra 300 Hz til 3000 Hz har været nok til at gøre telefonkommunikation forståelig, hvorfor mange PA-anlæg traditionelt ikke har sigtet efter ret meget bedre lyd. Det svage punkt har altid været højttalerne, da disse ofte er monteret udendørs og skal derfor kunne tåle vejrliget. Her er foldehornet velegnet – det er endda også meget retningsbestemt. Frekvensgangen er ikke imponerende, men til tale går den an.

Et andet problem med PA-anlæg er ledningernes længde. Hvis der benyttes almindelige højttalere med en impedans på 4 ohm, vil der tabes meget effekt med lange ledninger. Hvis blot ledningernes ohmske modstand kommer op på bare 4 ohm, vil der kun afsættes den kvarte effekt i højttalerne, da kun halvdelen af spændingen kommer frem til højttaleren. Dette problem løses ved at benytte særlige forstærkere, der via en transformator i udgangen afgiver et 100 volts audiosignal. I hver højttaler er så monteret en transformator, der transformerer spændingen ned til selve højttalerenheden (egentlig omsætter den impedansen). Hver højttaler belaster dermed med meget mindre strøm, og flere højttalere kan kobles parallelt. Der vil i praksis ikke være stor forskel på lydstyrken fra en højttaler tæt på forstærkeren og en, der sidder efter 2-300 meters kabel. Det fungere efter samme princip som transporten af energi vis højspændingsledninger.

Højttalerne betegnes med en effekt, og det er ikke en max-effekt som på high fidelity-grej; det er den faktisk aftagne effekt ved et 100 volts signal. Hermed er regnestykket meget nemt: En 100 watts forstærker kan belastes med f.eks. 4 horn på 25 watt.

Har man brug for 8 horn, må man benytte en 200 watts forstærker (eller anbringe 2 stk 100-watts forstærkere i serie (her tager man ud fra transformatorernes 50-volts-vindinger, det giver stadig 100 volt ud, og forstærkerne deler belastningen)). Har man kun een 100-watts-forstærker må man forsyne de 8 horn fra 70-volts-udgangen og finde sig i at der kun afsættes halv effekt i højttalerne (= 8×12,5W = 100W).

Anvendelse 

PA-anlæg anvendes bl.a. i skoler, butikscentre, lufthavne og på jernbanestationer til at sende informationer til publikum eller ansatte.

Ved større (udendørs) koncerter anvendes også PA-anlæg, men her dog som regel med langt bedre lydgengivelse end de simplere, som 'blot' skal gengive almindelig tale.

Lydteknologi
USS Enterprise (CV-6)

USS Enterprise (CV-6) med kælenavnet Big E var den amerikanske flådes 6. hangarskib og det 7. skib, der hed USS Enterprise. Skibet blev færdigbygget i 1936 og var et af de tre amerikanske hangarskibe bygget før 2. verdenskrig, der overlevede krigen. Under Stillehavskrigen deltog det i stort set alle store slag som  Slaget om Midway, Slaget om Guadalcanal, Slaget øst for Salomonøerne og Slaget om Leyte Gulf. Skibet var det højest dekorerede amerikanske krigskib under 2. verdenskrig og betragtes som måske det største skib i amerikansk militær historie.

Galleri

Eksterne links 

Hangarskibe fra USA
Hangarskibe fra 2. verdenskrig fra USA
Icemat

Icemat var en fabrikant med speciale i fabrikation af musemåtter, men de lavede også andre former for hardware.

Forskellen i forhold til traditionelle musemåtter er, at en Icemat musemåtte er lavet af glas. Dette giver en lavere friktion for musen og er derfor populære blandt computerspillere af bl.a. Counter-Strike og lignende spil, hvor hurtig reaktion fra musen er en fordel. Icemats produceres i mange forskellige farver bl.a. rød, lilla, blå, grøn, gul, grå, hvid og sort.

Softtrading, der ejede både Icemat og SteelPad, valgte senere at lægge de to brands sammen til et navn, nemlig SteelSeries.
I samme anledning skiftede SteelSeries navnene ud på deres produkter, og den populære glas-musemåtte kom dermed til at hedde Experience.

I dag indgår ordet "icemat" ikke i nogen af SteelSeries' produktnavne og udgik derfor i en årrække. 

Computervirksomheder i Danmark
USS Enterprise

USS Enterprise har flere betydninger:

Flåden:
 USS Enterprise (CV-6) (1938-47)
 USS Enterprise (CVN-65) (1961 – 2017)
 USS Enterprise (CVN-80)  - et hangarskib i Gerald R. Ford-klassen, der forventes at indtræde i service i 2017

NASA:
 Space Shuttle Enterprise (OV-101)

Star Trek:
 Enterprise (Star Trek)
 USS Enterprise (NCC-1701)
 USS Enterprise (NCC-1701-A)
 USS Enterprise (NCC-1701-B)
 USS Enterprise (NCC-1701-C)
 USS Enterprise (NCC-1701-D)
 USS Enterprise (NCC-1701-E)
Johannes Eck

Johannes Eck, Johannes Eckius, egentlig Johannes (eller Johann) Mayr eller Maier men opkaldt efter fødestedet Eck (født 13. november 1486 i Eck (i dag Egg) i Allgäu, Bayern, død 13. februar 1543 i Ingolstadt, Bayern) var en katolsk teolog og skolastiker, humanist, modstander af Martin Luthers og de øvrige reformatorers lære.

Se også 
 Debatten i Leipzig og dens virkninger (1519–1520) i artiklen om Martin Luther

Personer i reformationen
Teologer fra Tyskland
Præster fra Tyskland
Katolske præster
Personer fra Bayern
Tyskere i 1500-tallet
Johann Eck

Johann Eck (født 1494 i Kulmbach, Tyskland, død 4. maj 1554 i Coburg i Oberfranken)  var en tysk evangelisk teolog og reformator. 

Johann Eck hørte til de første forkyndere af det reformatoriske budskab i Franken1), fra omkring 1523/24 i Kulmbach i Oberfranken. (Kilde: tysk Wiki)

Fodnoter 
1) Franken var et af de store stamhertugdømmer som Tyskland var opdelt i. I dag er Franken et landskab i forbundsstaten Bayern i Tyskland. Det består af de tre dele Oberfranken, Mittelfranken och Unterfranken. Den største by i Franken er Nürnberg.

Teologer fra Tyskland
Reformatorer
Tibetansk terrier

Den tibetanske terrier er en hunderace, som stammer fra Tibet. Denne hunderace er opdrættet i Tibets bjerglandskab og blev oprindelig brugt til at vogte flokke af geder og får. Denne hund er opdrættet til at overleve under de hårde klimatiske forhold i deres hjemland, der kan variere fra vilde snestorme til voldsomme sandstorme. På trods af navnet hører den ikke under terriergruppen. Den fik i stedet navnet fra europæiske rejsende, som syntes den mindede om terriere. Den har hørt til i klostre i over 2000 år. Her blev den brugt som maskot, vagthunde og selskabshunde. Den findes i flere farver, ofte en kombination af flere farver f.eks. sort og hvid, har en højde på ca. 35–41 cm og en normalvægt på ca. 8 – 14 kg.

Historie 
Racen, som menes at være den ældste rene race.

I de tibetanske klostre var det ikke ualmindeligt, at man havde en terrier til bl.a. at holde slangerne væk og den betød held. På et sådant kloster arbejdede i slutningen af 1800-tallet en engelsk, kvindelig læge Dr. A.R.H. Greig, som havde kureret en munk. Som tak for helbredelsen bragte han lægen en Tibetansk Terrier, hvilket er den største gave man kunne give. Ydermere gav selveste Dalai Lama en af sine hunde som tegn på yderste taknemmelighed. Derfor kunne lægen, efter endt gerning, rejse tilbage til England med et par af disse hunde, som hun var kommet til at sætte så megen pris på. Således kom denne race til Europa, hvor den snart vandt stor udbredelse pga. sin venlighed og evne til at tilpasse sig sin familie.

Referencer

Litteratur 
 "Tibetan terriers : the little people", Hanne Mathiasen, .

Terrier
Selskabshunde
Hyrdehunde
Vintersborg

Vintersborg er en gammel sædegård som blev kaldt Utterslevgaard, på Lolland. Den nævnes første gang i 1401. Navnet Vintersborg er fra 1673. Gården ligger i Utterslev Sogn, Lollands Nørre Herred, Maribo Amt, Ravnsborg Kommune. Hovedbygningen er opført i 1804 og ombygget 1854.

Vintersborg Gods er på 263 hektar

Ejere af Vintersborg 
 (1370-1401) Johan Skarpenberg
 (1401-1435) Predbjørn Podebusk
 (1435-1473) Slægten Podebusk
 (1473-1500) Claus Grubendels / Mogens Hak
 (1500-1510) Knud Gjøe
 (1510-1530) Hans Krafse
 (1530-1551) Karen Hansdatter Krafse gift Rud
 (1551-1571) Jørgen Rud
 (1571-1618) Eiler Jørgensen Rud
 (1618-1647) Borkvard Eilersen Rud
 (1647-1672) Helvig Rosenkrantz gift Rud
 (1672-1694) Helmuth Otto von Winterfeldt
 (1694-1699) Gustav von Winterfeldt
 (1699-1728) Christopher von Eichstedt
 (1728-1741) Enke Fru von Eichstedt
 (1741-1757) Carl Vilhelm Gjedde
 (1757-1769) Sophie von Winterfeldt gift Holck
 (1769-1772) Flemming Holck-Winterfeldt
 (1772-1785) Gustav Holck-Winterfeldt
 (1785-1801) Frederik Christian Holck-Winterfeldt
 (1801-1804) Christian Heinrich August Hardenberg-Reventlow
 (1804-1810) Jørgen Jørgensen
 (1810-1844) Jacob Kølle
 (1844-1883) Frederik Anton Hastrup
 (1883-1900) Julianus Hastrup
 (1900) Lollands Spare Og Laanebank
 (1900-1912) M. Alstrup
 (1912-1938) Carl Olaf Olsen 
 (1938-1977) Asger Olsen
 (1977-) Carl Olaf Olsen / Ivan Olsen

Ekstern henvisninger 
 Vintersborg - fra Dansk Center for Herregårdsforskning

Kilder 
J. P. Trap: Danmark 1955, Kraks Landbrug

Herregårde i Lolland Kommune
Herregårde i Maribo Amt
Hybrid Theory EP

Hybrid Theory EP er en EP fra nü-metalbandet Linkin Park, der blev udgivet i 1999, da de stadig gik under navnet Hybrid Theory. Meningen var det skulle være et selvtitlet album, men det varede ikke længe inden de skiftede navn. Ca. 1000 kopier blev produceret og sendt til forskellige pladeselskaber, inklusiv Warner Brothers Records.

I 2001 blev selve EP'en genudgivet. Denne gang under navnet Linkin Park Underground Vol. 1.0, og blev sendt ud til alle medlemmer af Linkin Parks fanklub, kaldet Linkin Park Underground (LPU).

Nummerliste 
 "Carousel" – 3:00
 "Technique – 0:40
 "Step Up" – 3:55
 "And One" – 4:30 (Efter sangen er et skjult mellemspil inkluderet)
 "High Voltage" (Endte senere på albummet Reanimation) – 3:30
 "Part of Me" – 12:41 (Slutter ved 4:06, ukendt instrumentspil begynder ved 9:58)

Band Line-up 

 Chester Bennington – vokal, (ved nogen lejligheder guitar)
 Rob Bourdon – trommer
 Brad Delson – guitar
 Mr. Hahn – DJ
 Mike Shinoda – vokal, MC, keyboard, rytmeguitar
 Dave "Phoenix" Farrell – basguitar

Album fra 1999
Linkin Park-album
Debut EP'er
Browser Helper Object

Browser Helper Object ofte forkortet BHO er et stykke software, der indlæses automatisk, når webbrowseren startes. Således kaldes det undertiden også Browser-plugin.

Objektet bliver normalt installeret på computeren sammen med et andet program, som man selv har valgt at installere. Uden onde hensigter kan programmet være til hjælp, når man færdes på internettet ved at tilføje nye funktioner til browseren.

Desværre er en stor del af disse objekter spyware, da de ofte rapporterer tilbage til deres producenter om klientens færden på internettet. Således placeres disse ofte uden brugerens viden på computeren.

Webbrowsere
Victor Guérin

Victor Honoré Guérin (født 15. september 1821 i Paris, død 21. september 1891 sammesteds) var en fransk opdagelsesrejsende og orientalist.

Guérin var professor i retorik ved forskellige franske universiteter – heriblandt Institut Catholique de Paris. I 1852 blev han medlem af den franske arkæologiske skole i Athen. Herfra foretog han flere undersøgelserejser, blandt andet til øerne Rhodos, Patmos og Samos, som han beskrev i Description de Patmos et de Samos (1856) og Étude sur l'île de Rhodos (1856).

Fra 1852 rejste han til Grækenland, Egypten, Tunisien, Syrien og Palæstina. Han modtog fransk statsunderstøttelse i en årrække til systematisk undersøgelse af Det Helllige Land. Hans arbejder herfra inkluderer blandt andet hans syvbinds hovedværk: Description géographique, historique et archéologique de la Palestine (1869-80), hvor tre af værkets bind omhandler Judæa, og to andre hver Samaria og Galilæa. Guérins arbejde kombinerede historisk viden (specielt fra kirkefædre og forfattere fra korsfarertiden) med topografiske beskrivelser. Flere af de monumenter han har beskrevet, er siden forsvundet.

I 1860 rejste han til Tunisien, hvor han opdagede flere hundrede ukendte latinske og nogle puniske indskrifter, hvilket mundede ud i Voyage dans la Régence de Tunis (1862). Hans sidste værker blev La Terre sainte, son histoire, ses souvenirs i 2 bind (1881-83), og Jérusalem, son histoire, sa description, ses établissements religieux (1889).

Kilder 
 
 Encyclopedia Judaica, Keter Publishing House Ltd., Jerusalem, 1971

Orientalister fra Frankrig
Opdagelsesrejsende fra Frankrig
Professorer fra Frankrig
Faglitterære forfattere fra Frankrig
Fransksprogede forfattere
Franskmænd i 1800-tallet
Personer fra Paris
Serge Gainsbourg

Serge Gainsbourg (2. april 1928 i Paris – 2. marts 1991, Paris) var en af 1900-tallets mest kendte franske musikere, der tillige arbejdede med film, både som skuespiller og instruktør, og eksponerede gerne sig selv.

Kvinder var der nok af, men mest bemærkelsesværdigt var hans ægteskab med den britiske model Jane Birkin. Parret var et af de hotteste kendisensembler i deres tid. Det var Jane Birkin, der sang og stønnede på "Je t'aime... moi non plus", der endte med at blive hans mest kendte melodi. Sammen fik parret datteren Charlotte Gainsbourg, som er skuespiller og sangerinde (hun spiller bl.a. med i "The science of sleep" og Antichrist af Lars von Trier). Charlotte sang i en alder af 12 år med på sangen "Un zeste de Citron" – en uskyldig titel, der betyder citronskal, men som med et lille twist bliver til inceste. Ganske provokerende. Gainsbourg var i det hele taget specialist i tvetydigheder og leg med ord og begreber, der eksempelvis også kunne give sig udslag i en hel sang, Comic Strip, bestående af ene lydord fra tegneserier som Pow! Blop! Shebam! og Wizz!

I dag er Serge Gainsbourg genstand for en god portion hype både i sit hjemland og i udlandet. Han er blevet beskrevet som i franskmændenes bevidsthed at ligge "et sted mellem Kim Larsen og H.C. Andersen". Han var i høj grad en både folkelig og intellektuel kunstner.

Eksterne henvisninger 
 
 

Musikere fra Frankrig
Nancy

Nancy er en by i det nordøstlige Frankrig. Den er hovedstad i departementet Meurthe-et-Moselle i regionen Grand Est. Byen har 108.172 indbyggere.

Nancy er omgivet af bakker i mellem floden Meurthe og floden Mosel.
En af byens seværdigheder er den 90 meter høje skyskraber Thierstårnet (opkaldt efter politikeren Adolphe Thiers), der blev bygget midt i byen i 1975. Tårnet fik en kritisk modtagelse, da det blev bygget, fordi det efter sigende skæmmede kvarteret med Art Nouveau arkitekturen samt udsigten, fra den brømte Place Stanislas

Nancy er opdelt i fire administrative cantoner, nord, syd, vest og øst. Den vestlige er den tættest befolkede med 34.000 indbyggere. Ydermere er byen opdelt i elleve officielle kvarterer.

Verdensarvssted 
Place Stanislas, Place de la Carrière og Place d'Alliance, som alle var en del af Stanislaw Leszczynskis byplan fra 1752, blev opført på UNESCOs liste over verdensarven i 1983. Den dansk-norske prinsesse Christine (1521–1590) er begravet i Nancys Église des Cordeliers.

Klima 
Nancy er påvirket af beliggenheden langt fra havet omgivet af højdedrag. Temperaturen er gennemsnitligt køligere end i Paris med færre timers sol og en større mængde regn. I juli og august kommer temperaturen typisk op på 24 grader, mens januar er den koldeste måned og ligger på omkring 4 grader. Den højeste temperatur nogensinde blev målt under hedebølgen i august 2003, hvor temperaturen nåede op på 39,3.

Transport 
Der går tre franske motorveje til Nancy fra syd, vest og nord. Desuden er byen også få timers kørsel fra Belgien, Luxembourg og Tyskland. Der er såkaldte grønne cykelstier til og igennem Nancy og mange gågader i den indre by. Der kører sporvogne mellem alle bydele i Nancy.
Der kører tog fra Nancy mod Strasbourg, Metz, Luxembourg og Paris, og byen har desuden en lufthavn cirka 30 kilometer væk.

Uddannelse 
 École pour l'informatique et les nouvelles technologies
 ICN Business School
 Web@cademie

Eksterne henvisninger 
 DESTINATION NANCY - Office de Tourisme

Kilder 

 
Byer i Frankrig med over 100.000 indbyggere
Byer i Meurthe-et-Moselle
Tour de France-byer
Bent Werther

Bent Werther (8. november 1932 i København – 24. juni 1973 i Gentofte) var en dansk sanger.

Han var søn af kvartermester Ernst Werther og Gudrun Petersen og voksede op i Nyboder i det det indre København. Werther var bror til Vagn Petterson, Ib Werther og Mogens Weile.

Four Jacks 
I 1956 kom Werther med i vokalkvartetten Four Jacks efter at Otto Brandenburg havde opdaget ham som sanger på en natklub. Gruppen fik sin storhedstid i perioden 1957-1963 efter at have været på TV i foråret 1957. I 1957 debuterede Bent Werther som pladesolist med "På kvisten hos Joe". Samme år fik Four Jacks succes med nummeret "Den vilde vind" og siden fulgte titler som "Den fredløse", "Æselsangen", "Waterloo", "O Marie, a vil hjem til dig", "Personality", "Tapre Ørn", "Mandalay" og "Kom til Alaska". Gruppen optrådte 3 år i Tivolirevyen og 2 år i Cirkusrevyen.

Solist 
Werther forlod Four Jacks i februar 1964 for at blive solist og optrådte bl.a. på Granada Bar på Nørrebro og Cafe Øresund i Nyhavn. Men han fik ikke den samme store succes som solist og fik en professionel og personlig nedtur med sygdom og alkoholproblemer. Han fik dog en række hits på plade i årene 1965-1972 bl.a. "Jeg har en tiger i mit hus" og "En go' fidus". Fra midten af 1960'erne etablerede han et samarbejde med Gustav Winckler. De dannede en et showpar og turnerede i begyndelsen af 1970'erne rundt i landet med "Bugtalersangen", "Bare der er sol i dine øjne" og "Hønsefarmen".

Sammen med Gustav Winckler var han netop påbegyndt en lang turné omfattende over 100 forskellige jobs, da han pludselig forsvandt efter en optræden og ikke mødte op til den næste. Det var almindelig kendt i branchen at Bent Werther havde store alkoholproblemer. Til sidst blev han fundet syg i Esbjerg og blev i hast indlagt på Gentofte Amtssygehus. Efter tre dage på sygehusets afdeling for leversygdomme, døde han uden at være kommet til bevidsthed.

Privatliv 
Werther giftede sig med Anita Lindskog i 1953, de havde året før mødt hinanden på et kurhotel i Värmland. De fik tre døtre: Lena Werther (gift Gustafsson) født 26. februar 1954 og tvillingerne Yvonne og Susanne Werther født 2. april i 1955. Bent Werther blev senere gift med Jonna Werther med hvem han også fik en datter og tvillingedrenge. Desuden havde han to børn fra et tidligere ægteskab med Lonnie Hermansen, kusine til operasangerinde Kirsten Hermansen.

Eksterne henvisninger 
 Mig og mine brødre: Vagn, Ib og Bent 
 

Sangere fra Danmark
Otto Hænning

Henning Otto Thorup Johansson (født 19. november 1916 i København, død 7. februar 2004) var en dansk komponist, guitarist og visesanger.

Han var far til Gitte Hænning, og de er sammen kendt for sangen "Giftes med farmand", skrevet af Otto Hænning selv.

Eksterne henvisninger 
 

Komponister fra Danmark
Deltagere ved Dansk Melodi Grand Prix 1960
Personer fra København
Gumbo

Gumbo () er en stuvning der er populær i den amerikanske delstat Louisiana, hvor den er den officielle ret. Gumbo består primært af en stærkt krydret fond, kød eller skaldyr, et fortykningsmiddel og hvad Louisianere kalder "Den Hellige Treenighed" af grøntsager: selleri, paprika og løg. Gumbo kategoriseres ofte efter den anvendte type fortykningsmiddel, hvad enten det er okra eller filépulver (tørrede og malede sassafrasblade). Fadet afledte sit navn fra louisianafransk, som muligvis har afledt navnet fra en kilde som det choctawske ord for filé (kombo).

Gumbo kan fremstilles med eller uden okra eller filépulver. Den foretrukne metode i den historiske New Orleans-variation er med en fransk mørk opbagning. Rettens smag har sin oprindelse i mange kulturer. Creolisk gumbo indeholder normalt skaldyr og en mørk roux, filé eller begge dele. Tomater findes traditionelt i kreolsk gumbo og forekommer ofte i det neworleanske køkken. Cajunsk gumbo er generelt baseret på en mørk opbagning og er lavet med skaldyr eller høns. Pølser eller skinke føjes ofte til gumboer af begge slags. Efter at basen er forberedt, koges grøntsager ned, og derefter tilsættes der kød. Rettet simrer i mindst tre timer med skaldyr og nogle krydderier tilsat nær slutningen. Om ønsket tilsættes der filépulver når gryden er fjernet fra varmen. Gumbo serveres traditionelt over ris. En tredje, mindre kendt variant, den kødløse gumbo z'herbes, er grundlæggende en gumbo af langsomt kogte bladgrøntsager.

Retten kombinerer ingredienser og kulinarisk praksis fra flere kulturer, herunder afrikansk, fransk, spansk, tysk og choctaw. Gumbo kan have været baseret på traditionelle indfødte retter; den kan også stamme fra den franske ret bouillabaisse, eller måske en choctawgryderet, men sandsynligvis bidrog alle disse retter til den originale opskrift. Den blev først beskrevet i 1802 og blev opført i forskellige kogebøger i sidste halvdel af 1800-tallet. Retten fik en mere udbredt popularitet i 1970'erne efter at den amerikanske spisestue i Senatet føjede den til menuen til ære for Louisianasenator Allen Ellender. Kokken Paul Prudhommes popularitet i 1980'erne ansporede til yderligere interesse for skålen.

Etymologi 
Rettens navn kommer fra louisianafransk. Forskere og kokke har fremført forskellige forklaringer på etymologien af ordet 'gumbo'. Skålen blev sandsynligvis opkaldt efter en af dens to hovedingredienser, okra eller filé. I de niger-kordofanske sprog der tales af mange slaver fra Vestafrika, var grøntsagsokraens navn ki ngombo eller quingombo; ordet ligner umbundu ochinggômbo og Tshiluba chinggômbô, 'okra'. På sproget for de indfødte choctawfolk blev filé eller bundne sassafrasblade kaldet kombo.

Referencer

Bibliografi 
 
 
 
 
 
 
 
 
 
 

Supper
Eru

Eru (quenya "Den Ene") eller Ilúvatar (quenya "Al-fader") er i J.R.R. Tolkiens univers altets skaber og den højeste guddom, som skabte ainurne og verden Eä (inkl. Midgård). Eru har ikke efterfølgende – med undtagelse af riget Númenors fald – grebet ind i verdens gang, men foretrækker i stedet at lade valarne og maiarne om at styre den.

Ainurne opstod som børn af Erus tanke. Efter at de sammen havde skabt verden, skabte Eru tillige elverne, som kaldes hans førstefødte, og senere menneskene. Til valar og elvere gav han landet Aman, hvortil hverken mennesker eller andre racer havde adgang, og hvor elverne kunne søge tilflugt, når de blev trætte af verdens krig og ufred.

Ringenes Herre
Eä

Eä (quenya: "det værende") er quenya for universet og den skabte verden i J.R.R. Tolkiens fantasy-univers.

Eä blev skabt af højguden Eru, da han i tidernes morgen lod ainurne – væsener født af hans tanker – opføre en mangestemmig sang, hvoraf Eru dannede verden. I denne verden valgte visse ainur at stige ned, og disse blev dér til de valar og maiar, der styrer den skabte verden. Uden for Eä siges at ligge afgrunden samt Erus Tidløse Haller, hvor han og de øvrige ainur har hjemme.

I Eä findes Arda, den klode, hvorpå handlingen i Tolkiens værker udspiller sig.

Steder i Ringenes Herre